Mikiel Calleja 1867 - 1931 Benefattur Tarxiniż Wieħed mill-benefatturi tal-knisja parrokkjali ta' Ħal Tarxien kien Mikiel Calleja. Dan Mikiel twieled f'Ħal Tarxien, x'aktarx fid-dar tal-familja fi Triq il-Kbira, fis-6 ta' Mejju 1857, wieħed mis-seba' ulied ta' Salvatore Calleja u Gaetana Busuttil. Fi tfulitu kien imur jgħin liz-zijiet, ħut missieru, li kienu jagħmlu xogħol ta' bajjada, żebbiegħa u xogħol ieħor tal-bini. Hu tgħallem malajr din is- sengħa. Għamel xi żmien jaħdem ma' dawn iz-zijiet li kienu għamlu diversi xogħlijiet fil-Villa Barbaro u fil-Villa ta' l-Isqof Abela. Tgħallem jikteb u jaqra xi ħaġa bit-Taljan minn għand il-Kappillan ta' Ħal Tarxien. Fi ftit żmien Mikiel sar imgħallem, barra li kien ħaddiem, għax beda jqabbad xi żewġ ġuvnotti minn Ħal Tarxien biex jaħdmu miegħu. Wieħed minn dawn, u li baqa'- jaħdem miegħu għal bosta snin, kien Salvu Schembri, li kien raġel tassew tas- sengħa u bandist prim. Mikiel ukoll kien iħobb il- Banda u għamel snin twal bħala kaxxier tal-Każin ta' Marija Annunzjata, anke meta din għaddiet minn żmenijet koroh. Bħala Tarxiniż, Mikiel kien iħobb ħafna lil-Lunzjata u lill-knisja parrokkjali. Għamel snin twal bħala rettur tal-Fratellanza tal-Madonna tad-Duttrina. Fil-festa tad-Duttrina kien jieħu ħsieb kollox hu, kemm fil-knisja kif ukoll il-festi ta' barra. Kien iħallas għall-mużika kollha li kienet issir fil- knisja f'dik il-festa u wara l-quddiesa tal-paniġierku kien jieħu lis-surmast, li għal ħafna snin kien is- surmast Lorenzo Gonzi, id-dar biex jagħmlu l-ikla tal-festa flimkien. Kien devot ħafna ta' San Mikiel, il-qaddis t'ismu. Meta darba, fil-bidu ta' dan is-seklu, Mikiel mar fuq pellegrinaġġ sa Ruma kien ġab miegħu statwa żgħira ta' San Mikiel. Billi Franku u Giovanni Faure' kienu ħbieb intimi tiegħu, Mikiel qabbad lil Franku biex jagħmel statwa ta' San Mikiel fuq dik li kien ġab minn Ruma. Din l-istatwa kien iżommha fid- dar tiegħu u kien jarmaha fil-festa tal-Lunzjata, fi Triq il-Kbira, taħt l-istatwa ta' San Pawl, mhux 'il bogħod mid-dar fejn kien joqgħod. Fuq il-bejt tad- dar tiegħu, illum 28 Triq il-Kbira, kien waħħal ras tal-ġebel ta' San Mikiel li kienet tneħħiet mill-arzella tal-kor tal-knisja parrokkjali fuq ordni tal-perit Busuttil. Mikiel għen ħafna fil-ġbir tal-flus biex issir il- qanpiena l-kbira. 'Għen' hawn tfisser li ta flus kemm seta' għal din il-qanpiena. Żejjen l-artal ta' San Mikiel b'gandlieri u fjuretti. Għamel ventartal u sett gandlieri għall-kappella tas-Sagrament. Dawn l-affarijet għadhom jidhru sal-lum għax hemm oħrajn li ntilfu. Mikiel baqa' għażeb għomru kollu. Kien jgħix m'oħtu Marija li kienet miżżewġa lil Ġużeppi Portelli. Hu ndifen fil-qabar tal-familja taħt it-tarġa tal- Kappella tas-Sagrament l-għada tal-mewt tiegħu li ġrat fil-5 ta' Marzu 1931. Wara mewtu ħalla miktub li jsir quddies kif ukoll xi ċnus li jmorru kull sena għall-benefiċċju tal- fratellanza tad-Duttrina. Ħalla flus għall-quddiesa biex issir fl-artal ta' San Mikiel nhar id-29 ta' Settembru ta' kull sena. Dan it-tagħrif ġbartu minn għand Gejtana Farrugia mwielda Portelli, in-neputija ta' Mikiel Calleja, is- Sur Ġużeppi Schembri, is-Sur Frans Cassar u l- Kav.